**УСТАВ НА СДРУЖЕНИЕ С НЕСТОПАНСКА ЦЕЛ**

**„ДАСКАЛ ГЕНО СЕРАФИМОВ”**

**с. Свежен, Община Брезово, Област Пловдив**

І. ОБЩИ ПОЛОЖЕНИЯ

СТАТУТ

Чл. 1 (1) Сдружение с нестопанска цел „Даскал Гено Серафимов”, наричано по-долу за краткост сдружението, е юридическо лице, учредено съгласно разпоредбите на Закона за юридическите лица с нестопанска цел, осъществяващо

дейност в обществена полза.

(2) Сдружение с нестопанска цел „Даскал Гено Серафимов” е отделно от членовете си и отговаря за задълженията си със своето имущество.

НАИМЕНОВАНИЕ

Чл. 2 Наименованието на сдружението е: Сдружение с нестопанска цел „Даскал Гено Серафимов”.

СЕДАЛИЩЕ, АДРЕС НА УПРАВЛЕНИЕ И КОРЕСПОНДЕНЦИЯ

Чл. 3. Седалището на сдружението е с. Свежен, Община Брезово, Област Пловдив, а адресът на управление е с. Свежен, ул. Шеста № 17, Община Брезово, Област Пловдив. Официалният имейл за кореспонденция на сдружението е uchilishte.svezhen@gmail.com

СРОК

Чл. 4. Сдружението не е ограничено със срок или друго прекратително условие.

ЦЕЛИ НА СДРУЖЕНИЕТО

Чл. 5 Цели на сдружението са:

Краткосрочни

*- реставриране на сградата на училището в село Свежен и принадлежащите и площи;*

*- развиване на летни кръжоци по интереси в училищната сграда, с акцент върху използване на характерни за района материали и дейности, провеждани главно от местни специалисти;*

*-развитие и утвърждаване на духовните ценности, свързани с вековната история, книжовното, културното и архитектурно наследство на село Свежен;*

Дългосрочни

*- развитието на Свежен като притегателен център за културно, исторически, архитектурен, археологически и селски туризъм;*

*- създаване на условия за трайно пребиваване на млади семейства в село Свежен, едно от които е функциониращо училище, при необходимост от такова.*

СРЕДСТВА ЗА ПОСТИГАНЕ НА ЦЕЛИТЕ НА СДРУЖЕНИЕТО

Чл. 6. Средствата, чрез които сдружението ще постига своите цели, са:

* *организиране на дарителски кампании за привличане на дарители от страната и чужбина;*
* *изпълняване и участие в проекти, финансирани от структурните и други финансови фондове на Европейския съюз, от бюджета на Република България, бюджета на Община Брезово и бюджета на Област Пловдив;*
* *извършване на информационно-комуникационна дейност чрез организация и участие в подходящи национални и международни форуми;*
* *поддържане на контакти с подобни организации в страната и чужбина.*

II. ОРГАНИ НА СДРУЖЕНИЕТО

Чл. 9 (1) Органите на сдружението са:

- Общото събрание и

- Управителният съвет.

(2) Върховен орган на сдружението е Общото събрание.

(3) Управителен орган на сдружението е Управителният съвет.

ОБЩО СЪБРАНИЕ

Чл. 10. В Общото събрание участват всички членове на сдружението.

Чл. 11. Общото събрание:

- изменя и допълва устава на сдружението;

- приема други вътрешни актове;

- избира и освобождава членовете на Управителния съвет;

- приема и изключва членове;

- взема решение за откриване и закриване на клонове;

- взема решение за участие в други организации;

- взема решение за прекратяване на сдружението;

- приема основните насоки и програми за дейността на сдружението;

- приема бюджета на сдружението;

- взема решения относно дължимостта и размера на членския внос;

- приема отчета за дейността на Управителния съвет;

- отменя решения на Управителния съвет, които противоречат на

закона, Устава или други вътрешни актове, регламентиращи дейността на

сдружението;

- взема и други решения, предвидени в Устава.

Чл. 12 (1) Общото събрание се свиква от Управителния съвет по негова инициатива

или по искане на една трета от членовете на сдружението в населеното място, в което се намира седалището на сдружението.

(2) Ако в двуседмичен срок от искането Управителният съвет не отправи писмена покана за свикване на Общо събрание, то се свиква от Окръжен съд - Пловдив по писмено искане на заинтересованите членове или натоварено от тях лице.

(3) Свикването се извършва чрез покана, обнародвана в Търговския регистър и Регистъра на юридическите лице с нестопанска цел, и се поставя на мястото за обявления в сградата, в която се намира управлението на сдружението, най-малко един месец преди насрочения ден.

 (4) Поканата съдържа дневния ред, датата, часа и мястото за провеждане

на Общото събрание и по чия инициатива то се свиква.

Чл. 13. Писмените материали, свързани с дневния ред на Общото събрание, трябва да бъдат предоставени на разположение на членовете в седалището на сдружението най- късно до датата на публикуване или изпращане на поканата за свикване на Общото събрание. При поискване те се представят на всеки член безплатно.

Чл. 14. Общото събрание е законно, ако присъстват повече от половината от всички

членове. Едно лице може да представлява не повече от двама членове на общото

събрание въз основа на писмено пълномощно. Преупълномощаване не се допуска. При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.

Чл. 15. Всеки член на сдружението има право на един глас.

Чл. 16. Член на сдружението няма право на глас при решаването на въпроси, отнасящи се до:

- него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително;

- юридически лица, в които той е управител или може да наложи или възпрепятства вземането на решения.

Чл. 17. Решенията на Общото събрание се вземат с мнозинство от присъстващите, а

решенията за изменение и допълване на устава и за преобразуване или за прекратяване на сдружението – с мнозинство 2/3 от присъстващите.

Чл. 18. Общото събрание не може да приема решения, засягащи въпроси, които не са били публикувани в поканата.

УПРАВИТЕЛЕН СЪВЕТ

Чл. 19 (1) Управителният съвет се състои от три лица, които са членове на сдружението.

(2) Членовете на Управителния съвет се избират от Общото събрание за срок от 5 /пет/ години.

(3) Членовете на Управителния съвет могат да бъдат преизбирани без ограничение.

(4) УС на сдружението се свиква на заседания от председателя, или по писмено искане на всеки от членовете му.

Чл. 20 (1) Управителният съвет:

1. Избира председател на Управителния съвет;

2. управлява сдружението, както и определя обема на представителната власт на

отделни негови членове;

3. осигурява изпълнението на решенията на Общото събрание;

4. разпорежда се с имуществото на сдружението при спазване на

изискванията на Устава и закона;

5. подготвя и внася в Общото събрание проект за бюджет;

6. подготвя и внася в Общото събрание отчет за дейността на сдружението;

7. определя реда и организира извършването на дейността на

сдружението;

8. взема решения по всички въпроси, които по закон или съгласно Устава

не спадат в правомощията на друг орган,

9. изпълнява задълженията, предвидени в устава;

Чл. 21 (1) Управителният съвет се свиква на редовни заседания от неговия председател най-малко веднъж на три месеца, за да обсъди състоянието и развитието на сдружението.

(2) Председателят е длъжен да свика заседание на Управителния съвет при писмено искане на една трета от членовете му. Ако председателят не свика заседание на Управителния съвет в седмичен срок, то може да се свика от всеки един от членовете на Управителния съвет.

Чл. 22 (1) Решенията на Управителния съвет могат да се вземат, ако на заседанието му присъстват повече от половината от неговите членове.

(2) Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.

(3) Решенията на Управителния съвет се взимат съгласно разпоредбите на чл. 32, ал. 4 от Закона за юридическите лица с нестопанска цел.

Чл. 23. Председателят на Управителния съвет:

1. представлява дружеството и организира и ръководи работата на УС;

2. изпълнява функциите, които са му възложени от Управителния съвет;

3. свиква и ръководи заседанията на Общото събрание и на Управителния съвет;

4. решава други въпроси, които в съответствие с устава на сдружението

му бъдат възложени от Общото събрание и Управителния съвет;

5. организира изпълнението на решенията на Управителния съвет;

6. организира дейността на сдружението, осъществява оперативното му

ръководство, осигурява стопанисването и опазването на неговото имущество;

7. сключва трудовите договори със служителите на сдружението;

8. докладва незабавно на Управителния съвет за съществени обстоятелства, касаещи

дейността на сдружението.

IІI.ЧЛЕНСТВО, ПРАВА И ЗАДЪЛЖЕНИЯ

Чл. 24. Членовете на сдружението се приемат от Общото събрание.

Чл. 25 (1) Членуването в сдружението е доброволно.

(2) Член на сдружението може да бъде всяко пълнолетно физическо лице, което споделя целите на сдружението и средствата за тяхното постигане, изпълнява неговия устав и плаща редовно членския си внос.

(3) Молбата за приемане на член на сдружението е по образец и се подава в писмен вид на адреса на управление или на официалния имейл на сдружението. Приемането става с решение на Общото събрание.

(4) Размерът на членският внос е 36 (тридесет и шест) лева на година и може да бъде актуализиран с решение на Общото събрание.

(5) Членовете на сдружението имат право на:

- участие във всички инициативи и събития, организирани от Сдружението

- участие в Общите събрания на Сдружението с правото да вземат решения за развитието и бъдещето на Сдружението и да внасят предложения на вниманието на Управителния съвет.

- поименна членска карта

Чл. 26 (1) Членството се прекратява:

1. с едностранно волеизявление до сдружението;

2. със смъртта или поставянето под пълно запрещение;

3. с изключване;

4. с прекратяването на сдружението;

5. при отпадане.

(2) Решението за изключване се приема от Общото събрание на сдружението при наличието на поведение, което прави по-нататъшното членство несъвместимо.

(3) Отпадането на членство е налице, когато има системно невнасяне на членски внос и неучастие в дейността на сдружението. Отпадането се констатира от Общото събрание по документи и с надлежно решение, с което се прекратява членството.

Чл. 27. Всеки член на сдружението има право да участва в управлението на сдружението, да бъде информиран за неговата дейност, да се ползва от имуществото му и от резултатите от дейността му по реда, предвиден в този устав.

Чл. 28. Всеки член на сдружението е длъжен:

1. да внася определения от Общото събрание членски внос;

2. да спазва Устава на сдружението и да работи за постигане на неговите

цели;

3. да се въздържа от действия уронващи престижа и доброто име на сдружението.

Чл. 29. Членските права и задължения са непрехвърлими.

ІV. ФИНАНСИРАНЕ

Чл.30. Сдружението набира средства от :

1. членски внос;

2. приходи от предоставени услуги на граждани;

3. приходи от реклама, телевизионни и други права на разпространение;

4. дарения и спонсорство;

5. предоставени средства от държавата;

6. управление на собствено имущество;

7. предоставени средства от международни организации;

8. други приходи по предмета на дейност;

9. приходи от друга дейност, незабранена от закона.

V. ИМУЩЕСТВО

Чл. 31. Имуществото на сдружението се образува от описаните в чл. 30 приходи.

Чл. 32. Средствата за дейността на сдружението се набират и от други разрешени от закона актове с транслативен ефект, както и чрез предоставяне на средства за осъществяване на конкретни проекти, субсидирани от национални или международни институции.

Чл. 33. Сдружението не може да извършва стопанска дейност.

Чл. 34. Всички членове на сдружението са длъжни да правят имуществени вноски под формата на членски внос.

Чл. 35. Счетоводната отчетност и дейността на сдружението се извършват в

съответствие с разпоредбите на Закона за счетоводството.

VІ. ЗАДЪЛЖЕНИЕ ЗА ВОДЕНЕ НА КНИГИ

Чл.36. (1) Сдружението води и поддържа книги, в които се вписват протоколите от заседанията на Общото събрание и на Управителния съвет.

(2) Сдружението изготвя доклад за дейността си веднъж годишно, в който се отразяват:

- съществените дейности на клуба, изразходваните за тях средства, връзките им с целите и програмите на клуба и постигнатите резултати;

- размера на безвъзмездно полученото имущество и приходите от другите дейности за набиране на средства;

- финансовия резултат.

(3) Сдружението ежегодно осигурява извършването на проверка на дейността си от лицензиран счетоводител, който изготвя и Годишен Финансов Отчет, съгласно действащото законодателство.

VII. ПРЕКРАТЯВАНЕ И ЛИКВИДАЦИЯ

Чл. 37. Сдружението се прекратява:

1. с решение на Общото събрание;

2. с решение на окръжния съд по седалището на сдружението в определените от Закона за юридическите лица с нестопанска цел случаи.

Чл. 38 (1) При прекратяване на сдружението се извършва ликвидация.

(2) Ликвидацията се извършва от управителния орган или от определено от него лице.

(3) Относно неплатежоспособността, съответно несъстоятелността, редът за ликвидация и правомощията на ликвидатора се прилагат разпоредбите на Търговския закон.

VIII. ЗАКЛЮЧИТЕЛНИ РАЗПОРЕДБИ

Чл. 39. Промени в настоящия Устав могат да бъдат извършвани по реда предвиден в него и в Закона за юридическите лица с нестопанска цел.

Чл. 40. Относно тълкуването и прилагането на разпоредбите на настоящия устав се прилагат разпоредбите на общото българско гражданско законодателство и разпоредбите на Закона за юридическите лице с нестопанска цел.

Чл. 41. Сдружението притежава кръгъл печат с надпис : „Сдружение с нестопанска цел „Даскал Гено Серафимов“ с. Свежен Област Пловдив“.

Чл. 42. Сдружението се задължава с подписа на председателя на управителния съвет.

Чл. 43. Въпроси, неуредени с този устав се решават съобразно ЗЮЛНЦ и действащото законодателство, а доколкото не са регламентирани в него, се уреждат с решения на Общото събрание на сдружението.

Настоящият устав е приет единодушно от всички присъствали учредители на сдружението на учредително събрание, състояло се на 30 март 2021 г. в с. Свежен.

**УЧРЕДИТЕЛИ:**

1. Румен Георгиев Тосев………………………………………………………..

 2. Георги Иванов Кеменчеджиев…………………………………………………

 3. Мари-Кристин Димитрова Немска……………………………………………

 4. Иво Раффи Тавитян ……………………………………………………………

 5. Христина Диянова Тасева……………………………………………………..

 6. Емил Здравчов Котев………………………………………………………….

 7. Йорданка Генова Попова ……………………………………………………..